Diari Oficial de la Generalitat Valenciana


Sumari del DOGV 3905, del 27-12-2000 (2000/10226)

DECRET 185/2000, de 22 de desembre, del Govern Valencià, pel qual es determina el calendari laboral d'aplicació en l'àmbit territorial de la Comunitat Valenciana per a l'any 2001.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/12/22/185/dof/vci/html**

### Dades del document

Número de DOGV
:   3905

Data del DOGV
:   27-12-2000

Secció del DOGV
:   I. DISPOSICIONS GENERALS

Número del document
:   2000/10882


Data del document
:   22-12-2000

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * jornada de treball
    * dia festiu
    * vacances retribuïdes
    * legislació

DECRET 185/2000, de 22 de desembre, del Govern Valencià, pel qual es determina el calendari laboral d'aplicació en l'àmbit territorial de la Comunitat Valenciana per a l'any 2001. [2000/10807]
  
El Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors, va determinar en la disposició transitòria cinquena la vigència, fins al 12 de juny de 1995, de les normes sobre jornades i descansos contingudes en el Reial Decret 2.001/1983, sense perjudici que siga adequat pel Govern, amb la consulta prèvia a les organitzacions empresarials i sindicals afectades, a les previsions dels articles 34 a 38 del citat text legal.
  
A aquest efecte, el Reial Decret 1.561/1995, de 21 de setembre, sobre jornades especials de treball, en la disposició derogatòria única estableix la derogació expressa del Reial Decret 2.001/1983, de 28 de juliol, modificat pel Reial Decret 1.346/1989, sobre regulació de la jornada de treball, les jornades especials i descansos; se n'exceptua, però, allò disposat en els articles 45, 46 i 47 en matèria de festes laborals, per les quals aquestes continuen sent el referent reglamentari d'aplicació del text refós de la Llei de l'Estatut dels Treballadors.
  
L'article 45 del Reial Decret 2.001/1983 regula, en la redacció donada pel Reial Decret 1346/1989, de conformitat amb l'article 37.2 del text refós l'Estatut dels Treballadors, la determinació de les festes d'àmbit nacional que s'inclouran en el calendari laboral de cada any com a dies inhàbils a l'efecte laboral, retribuïts i no recuperables, i estableix la facultat de les comunitats autònomes de substituir les festes indicades en l'apartat d) del precepte citat en segon lloc per unes altres que, per tradició, li siguen pròpies.
  
D'acord amb l'article 37.2 del text refós de l'Estatut dels Treballadors, el text reglamentari permet a les comunitats autònomes afegir una festa més a les catorze determinades, dues de les quals són locals, quan aquella puga no establir una de les seues festes tradicionals per no coincidir en diumenge un nombre suficient de festes nacionals. Aquesta festa té caràcter recuperable.
  
En virtut d'allò establit en les disposicions invocades, s'estableixen com a festes pròpies de la Comunitat Valenciana, pel seu caràcter tradicional, el dia 16 d'abril, Dilluns de Pasqua, i el 9 d'octubre, dia de la Comunitat Valenciana, mantenint el 19 de març, dia de Sant Josep, patró de València.
  
Atesa la significació rellevant que té en la nostra cultura el dia 6 de gener, Epifania del Senyor, i tenint en compte allò establit en les normes citades, s'ha considerat procedent establit el citat dia amb caràcter festiu recuperable, i fer així possible el gaudi de les dotze festes laborals en l'àmbit de la Comunitat Valenciana, a més de les dues de laborals de caràcter local. Per a determinar-les, hi valdrà el que disposa l'article 46 del Reial Decret 2.001/1983, de 28 de juliol, dins del més ampli respecte als valors que es desprenen de la nostra tradició cultural.
  
Sobre el calendari laboral previst en aquest decret, han sigut consultades les organitzacions sindicals i empresarials més representatives a la Comunitat Valenciana.
  
En virtut de tot això, a proposta del conseller d'Economia, Hisenda i Ocupació i amb la deliberació prèvia del Govern Valencià en la reunió del dia 22 de desembre de 2000,
  
DECRETE
  
Article 1
  
D'acord amb allò establit en els articles 37.2 del text refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, i 45 del Reial Decret 2.001/1983, de 28 de juliol, modificat pel Reial Decret 1.346/1986, de 3 de novembre, declarat vigent en la disposició derogatòria única del Reial Decret 1.561/1995, de 21 de setembre, sobre jornades especials de treball, es declaren dins de l'àmbit territorial de la Comunitat Valenciana dies inhàbils, a l'efecte laboral, retribuïts i no recuperables, els que coincidisquen amb les dates que s'indiquen tot seguit:
  
1 de gener Any Nou
  
19 de març Sant Josep
  
13 d'abril Divendres Sant
  
16 d'abril Dilluns de Pasqua
  
1 de maig Festa del Treball
  
15 d'agost Assumpció de Nostra Senyora
  
9 d'octubre Dia de la Comunitat Valenciana
  
12 d'octubre Dia de la Hispanitat
  
1 de novembre Tots Sants
  
6 de desembre Dia de la Constitució
  
8 de desembre Immaculada Concepció
  
25 de desembre Nativitat del Senyor
  
Article 2
  
De conformitat amb allò establit en l'article 37.2 del text refós de l'Estatut dels Treballadors, que faculta en l'últim paràgraf les comunitats autònomes que no puguen establir una de les seues festes tradicionals per no coincidir en diumenge un nombre suficient de festes nacionals, a afegir en l'any que així passe, una festa més amb caràcter recuperable, s'estableix com a festa laboral, amb caràcter retribuït i recuperable, el dia que s'indica tot seguit:
  
6 de gener Epifania del Senyor
  
El que es disposa en el paràgraf anterior no serà d'aplicació a les empreses el calendari laboral de les quals fixe la prestació del treball, en termes setmanals, de dilluns a divendres. En aquest cas, els treballadors no estaran afectats per la citada recuperació.
  
València, 22 de desembre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,
  
VICENTE RAMBLA MOMPLET


Còpia Permalink ELI